<classify> WANAWAKE wa Tanzania jana waliungana na wanawake wenzao duniani kuadhimisha Siku ya Wanawake Duniani, huku Rais John Magufuli akiwashukuru kwa mchango mkubwa kwa Taifa.Rais Magufuli amesema serikali inatambua na kuthamini juhudi zao mbalimbali na kwamba anawatakia heri ya Siku ya Wanawake Duniani, ambayo huadhimishwa Machi 8 kila mwaka duniani kote. Alisema hayo kwenye Uwanja wa Ndege wa Kimataifa wa Julius Nyerere JNIA jijini Dar es Salaam jana, baada ya kuagana na mgeni wake, Rais Paul Kagame wa Rwanda.Alisema hayo alipowasalimia wananchi wa Dar es Salaam, waliojitokeza kumuaga Kagame, ambao wengi wao walikuwa ni wanawake. Katika salamu hizo, Rais Magufuli alisema anawashukuru wanawake wote nchini kwa mchango wao mkubwa kwa Taifa na kwamba serikali inatambua na kuthamini juhudi zao mbalimbali. Mungu awabariki sana akina mama, mnafanya kazi nzuri kwa ajili ya Taifa hili, endeleeni kuimarisha umoja wa Watanzania wote, serikali ninayoiongoza inathamini sana kazi nzuri zinazofanywa na akina mama, endeleeni kutembea kifua mbele, Mungu atawalinda.Na mimi sasa hivi naondoka kwenda kumuona mama yangu hospitalini katika siku yake hii, pia natoa shukrani nyingi kwenu na kwa viongozi wa mkoa na wilaya kwa jinsi mnavyojitolea kuwapokea na kuwaaga vizuri wageni wetu, alisisitiza Rais Magufuli. Mkoani Dar es Salaam, wasichana 100 waliomaliza kidato cha nne mwaka jana na kufaulu masomo ya Sayansi, wamepata ofa ya kusomeshwa na Ofisi ya Mkuu wa Mkoa wa Dar es Salaam, Paul Makonda. Makonda alitoa ofa hiyo ikiwa ni Siku ya Wanawake Duniani, yenye kaulimbiu Badili fikra kufikia usawa wa kijinsia kwa maendeleo endelevu ambako alikuwa mgeni rasmi katika maadhimisho kwenye Ukumbi wa Mlimani City.Wasichana 100 waliofanya vizuri kidato cha nne masomo ya Sayansi ofisi yangu itawasomesha, wameonesha nia, hivyo ni lazima tuwashike mkono, tutawalipia ada na mahitaji yote muhimu ya shule, alisema Makonda. Alisema ameamua kutoa upendeleo kwa watoto wa kike, kwa kuwa wamezungukwa na changamoto nyingi, ikiwemo za mfumo dume katika taifa.Mtoto wa kike mbali na changamoto za mfumo dume, pia kuna changamoto za manyangau kama dereva wa bodaboda, bajaji, makondakta na madereva, na baadhi ya walimu wasio na weledi ambao wamekuwa wakiwalaghai na kuwabebesha mimba alisema. Katika hatua nyingine, Makonda alisema watoto 1,900 wamepata baba zao na wanawalea, ambao awali walitelekezwa na ofisi yake kuanzisha mchakato wa wakazi waliotelekezwa na wenza wao kufika ofisini kwake.Aliwahakikishia akinamama wote na wananchi wa Mkoa wa Dar es Salaam kuwa hatokubali watoto waliowabeba matumboni mwao miezi tisa na kuwalea kwa tabu, wafe kwa matumizi ya dawa ya kulevya. Naomba tuungane na Mheshimiwa Rais wetu Magufuli kuhakikisha tunashinda dhidi ya wauaji na wanyonyaji wanaofanya biashara haramu ya dawa za kulevya, kama uliweza kumtunza tumboni miezi tisa basi usikubali mtoto wa mwingine akakatisha matumaini yako, mlinde mwanao ili ule matunda ya uzao wako, alisisitiza.Mke wa wa Rais wa Zanzibar, Mama Mwanamwema Shein amesema Mapinduzi ya Zanzibar ya mwaka 1964, yamewakomboa wanawake na kufungua milango ya fursa mbali mbali ikiwemo za uongozi na elimu. Mama Mwanamwema alisema hayo Gombani kisiwani Pemba wakati akihutubia wananchi katika kilele cha Siku ya Wanawake Duniani, akieleza kuwa katika awamu mbali mbali wanawake wamepewa fursa za uongozi wa juu. Kwa mfano, alisema katika Serikali ya Awamu ya Tano ya Rais wa Zanzibar, Dk Ali Mohamed Shein, wanawake wameshika nafasi za juu za uwaziri katika wizara nyeti zinazoigusa jamii moja kwa moja.Aidha, alisema mawaziri hao wameonesha uwezo mkubwa katika kuziongoza wizara hizo kiasi ya jamii yenyewe kuthibitisha kwamba wanawake wakipewa nafasi za uongozi wanaweza. Serikali ya Mapinduzi ya Zanzibar imetoa nafasi nyingi kwa wanawake katika ngazi ya maamuzi ambapo kwa sasa wapo mawaziri watano walioshika nafasi nyeti za uongozi, alisema.Aidha, alisema nafasi hizo zipo kwa upande wa vyombo vya maamuzi ikiwemo Mahakama ambako wanawake wanashikilia nafasi hizo ikiwemo majaji. Aliwataka wanawake kupambana na vitendo vya udhalilishaji na kutoa taarifa hizo katika vyombo vya sheria kwa ajili ya uamuzi sahihi. Mapema Waziri wa Uwezeshaji, Wanawake na Watoto, Mauldline Castico aliwataka wanawake kusimamia malezi ya watoto kwa lengo la kujenga Taifa bora la baadaye lenye maadili mazuri.Alisema viongozi wazuri watapatikana kwa kuwepo watoto waliofunzwa na kulelewa katika maadili bora huku wakipata fursa zote muhimu ikiwemo elimu. Mwenyekiti wa Umoja wa Wanawake wa Chama Cha Mapinduzi, Gaudensia Kabaka aliwataka wanawake kamwe wasikae nyuma na wasimame kidete kuhakikisha wanapata haki na fursa zote ambazo zimo katika Katiba ya Tanzania. Serikali ya Jamhuri ya Muungano wa Tanzania imeridhia mikataba ya kimataifa pamoja na malengo endelevu yaliyowekwa na Umoja wa Mataifa ambayo yanasisitiza usawa wa kijinsia kwa jamii ya wanawake, alisema.Kwa upande wake, Naibu Waziri, Ofisi ya Waziri Mkuu anayeshughulikia Kazi, Vijana na Ajira, Anthony Mavunde amewataka wanawake kudumisha upendo na umoja katika kushiriki shughuli za maendeleo nchini kwa kushikamana pamoja bila kujitenga.Akihutubia katika Viwanja vya Mashujaa jijini Dodoma kwa niaba ya Waziri wa Nchi, Ofisi ya Waziri Mkuu anayeshughulikia Sera, Bunge, Uratibu, Kazi, Vijana na Wenye Ulemavu, Jenista Mhagama, Mavunde alibainisha miongoni mwa changamoto zinazokwamisha maendeleo ya wanawake ni kukosekana kwa umoja, upendo na ushirikiano ambao unawaga katika makundi na kusababisha wanawake kutokuwa na maendeleo ya pamoja. Niseme ukweli japokuwa hamtaupenda kwa leo, miongoni mwa sababu zinazowakwamisha katika kuendelea ni tabia ya chuki miongoni mwenu, umbeya na makundi yasiyoleta tija za kimaendeleo, alieleza Mavunde.Alisema wanawake wanapaswa kubadili mitazamo na tabia zinazowagawa na kuondoa upendo kati yao na kujikuta wanajitenga hivyo, kupunguza nguvu kazi ya pamoja katika uzalishaji na kuchangia kusuasua kwa maendeleo yao. Aidha, Mavunde alieleza kuwa, kwa kuzingatia mchango wa wanawake katika kuleta maendeleo nchini ni vyema wakaishi kwa upendo na umoja ili kufikia malengo ya kuwa na Tanzania ya viwanda.Kimsingi wanawake ni nguzo imara inayotegemewa na Taifa kwa kuzingatia uthubutu na namna Mungu alivyowapa roho ya kuvumilia na kuwaamini katika utendaji wenye uadilifu, alisisitiza Mavunde. Nao wanawake walionufaika na mikopo ya Halmashauri ya Manispaa ya Tabora wametakiwa kuirejesha kwa wakati ili fedha hizo zivinufaishe vikundi vingi katika kujiletea maendelea kama ilivyokusudiwa. Kauli hiyo imetolewa na Katibu wa Chama cha Mapinduzi CCM Mkoa wa Tabora, Janet Kayanda katika katika Uwanja wa Chipukizi Manispaa ya Tabora, akisema fedha zinazotolewa na halmashauri sio sadaka na wala sio ruzuku ya serikali kwao, bali zinatakiwa kurejesha ili zikopeshwe kwa wengine.Naye Mkuu wa Mkoa wa Tabora, Aggrey Mwanri aliuagiza uongozi wa Manispaa ya Tabora kuanza utekelezaji wa maagizo ya Makamu wa Rais, Samia Suluhu Hassan ya kutaka kiwango cha mikopo kiwe kikubwa ambacho kitaleta tija kwa vikundi. Mwanri alisema kutokana na agizo kiwango cha mikopo kwa vikundi ni lazima kianzie Sh milioni 15 ili wahusika wazalishe bidhaa bora, badala ya kutoa fedha kidogo, ambazo zinaiishia kwa wanakundi kugawana. Naye Waziri wa Afya, Maendeleo ya Jamii, Jinsia, Wazee na Watoto, Ummy Mwalimu amewaagiza wakurugenzi watendaji wa halmashauri, manispaa na majiji nchini kuhakikisha wanatoa mikopo yenye tija kwa wanawake.Akihutubia kwenye Viwanja vya Mlabo katika Kata ya Kisesa wilayani Magu Mkoa wa Mwanza, alisema Lazima tuihusishe mikopo hiyo na juhudi zinazochukuliwa na Rais Magufuli za kujenga uchumi wa viwanda. Alisema serikali haitamvumilia mkurugenzi yeyote atakayebainika kutoa mikopo ambayo haina tija kwa mwanamke.Alisema juhudi za serikali katika kuboresha maisha ya mwanamke zinalenga kuhakikisha kila mwanamke anapata mkopo utakaomuwezesha kujiwezesha kiuchumi na kwenye shughuli zake za maendeleo. Aliongeza kuwa serikali imekuwa ikifanya kazi bila kuchoka ili kuhakikisha kuwa vita dhidi ya ukatili kwa mwanamke vinakomeshwa kwa kuendelea kuweka sera na marekebisho ya sheria mbalimbali ili kuzuia mifumo yote ya ukandamizaji kwa mwanamke hapa nchini.  <topic>: KITAIFA 